Summit-ul special al CE a fost amânat după ce președintele instituției a intrat în carantină din cauza COVID-19.
Summitul special al Consiliului European, care trebuia să înceapă în data de 24 septembrie, a fost amânat. Charles Michel, preşedintele Consiliului European, a intrat în contact cu o persoană infectată cu SARS-CoV-2. Anunţul a fost făcut de Barend Leyts, purtătorul de cuvânt al preşedintelui Consiliului European.
Barend Leyts, purtătorul de cuvânt al preşedintelui Consiliului European, a anunţat pe Twitter că Charles Michel s-a aflat în apropierea unui bolnav de COVID-19. Acesta a aflat marţi că un ofiţer de securitate cu care a intrat în contact la începutul săptămânii trecute a fost depistat pozitiv cu noul coronavirus."Preşedintele este testat în mod regulat, iar rezultatul de ieri a fost negativ", a precizat Barend Leyts. Potrivit normelor în vigoare în Belgia, Charles Michel a intrat de astăzi în carantină.În consecinţă, summitul special al Consiliului European, programat iniţial pe 24-25 septembrie, va avea loc pe 1-2 octombrie.